ফিলিপিন্সে ৩৫০ যাত্রী নিয়ে ডুবে গেল ফেরি!

ওয়েব ডেস্ক : ফিলিপিন্সের (Philippines) দক্ষিণাঞ্চলে ভয়াবহ নৌদুর্ঘটনা (Shipwreck)। ৩৫০-র বেশি যাত্রী নিয়ে ডুবে গেল ফেরি। ঘটনায় অন্তত ১৫ জনের মৃত্যু হয়েছে বলে খবর। জানা যাচ্ছে, ৩১৬ জনকে উদ্ধার করতে সক্ষম হয়েছে উদ্ধারকারী দল। সোমবার ভোররাতে বাসিলান প্রদেশের উপকূলের কাছে এই দুর্ঘটনা ঘটে বলে জানা যাচ্ছে।

সূত্রের খবর, এম/ভি ত্রিশা কার্স্টিন ৩ নামের ইন্টার-আইল্যান্ড কার্গো ও যাত্রীবাহী ফেরিটি জাম্বোয়াঙ্গা শহর থেকে সুলু প্রদেশের জোলো দ্বীপের উদ্দেশে রওনা দিয়েছিল। ফেরিতে ছিলেন ৩৩২ জন যাত্রী ও ২৭ জন ক্রু সদস্য। মধ্যরাতে যান্ত্রিক ত্রুটির মুখে পড়ে ফেরিটি ডুবে (Shipwreck) যায় বলে প্রাথমিকভাবে অনুমান করা হচ্ছে। ফেরিটি বাসিলান প্রদেশের বালুক-বালুক দ্বীপ গ্রামের উপকূল থেকে প্রায় এক নটিক্যাল মাইল দূরে ডুবে যায় বলে খবর।

আরও খবর : তুষারঝড়ে বিধ্বস্ত আমেরিকা, বাতিল এয়ার ইন্ডিয়ার ফ্লাইট

এই ঘটনা নিয়ে, কোস্ট গার্ড কমান্ডার রোমেল দুয়া জানান, “ফেরিতে একজন কোস্ট গার্ড সেফটি অফিসার ছিলেন। তিনিই প্রথম আমাদের খবর দেন। তারপরেই উদ্ধার অভিযানের জন্য দ্রুত জাহাজ পাঠানো হয়”। দুর্ঘটনার পর কোস্ট গার্ড ও নৌবাহিনীর জাহাজ, নজরদারি বিমান, এয়ার ফোর্সের ব্ল্যাক হক হেলিকপ্টার এবং স্থানীয় মৎস্যজীবীদের নৌকা নিয়ে ব্যাপক উদ্ধার অভিযান চালানো হয়। এর পরেই বহু যাত্রীকে উদ্ধার করা হয়।

বাসিলান প্রদেশের গভর্নর মুজিভ হাতামান জানিয়েছেন, দুই মৃত (Death) যাত্রী সহ আরও বেশ কিছু উদ্ধার হওয়া যাত্রীকে রাজধানী ইসাবেলায় নিয়ে আসা হয়েছে। দুর্ঘটনার সঠিক কারণ এখনও স্পষ্ট নয়। তদন্ত শুরু হয়েছে।

উল্লেখ্য, দ্বীপরাষ্ট্র ফিলিপিন্সে নৌদুর্ঘটনা নতুন নয়। ঘন ঘন ঝড়, পুরনো ও ঠিকমতো রক্ষণাবেক্ষণ না হওয়া জাহাজ, অতিরিক্ত যাত্রী বহন এবং নিরাপত্তা বিধি কার্যকর করতে ব্যর্থতার কারণেই এমন দুর্ঘটনা ঘটে থাকে। ১৯৮৭ সালের ডিসেম্বর মাসে ‘ডোনা পাজ’ ফেরি দুর্ঘটনায় ৪,৩০০-র বেশি মানুষের মৃত্যু হয়েছিল, যা বিশ্বের সবচেয়ে ভয়াবহ সামুদ্রিক দুর্ঘটনা হিসেবে পরিচিত।

দেখুন অন্য খবর :